PATVIRTINTA

 Radviliškio r. Šiaulėnų Marcelino Šikšnio

 gimnazijos direktoriaus 2016 m.

 birželio 20 d. įsakymu Nr. 1-16-46

**MOKYTOJO PAREIGYBĖS APRAŠYMAS**

**I. BENDROJI DALIS**

1. Mokytojo pareigybės aprašymas reglamentuoja mokytojo, dirbančio pagal pradinio, pagrindinio ir vidurinio, pritaikytas pradinio, pagrindinio ir vidurinio, individualizuotas pradinio ir pagrindinio ugdymo programas, veiklos tikslus, teises, pareigas ir atsakomybę.

2. Mokytojas turi atitikti Lietuvos Respublikos švietimo įstatyme numatytus kvalifikacinius reikalavimus. Privalo mokėti naudotis Microsoft Office programomis, bent viena interneto naršykle, elektroninio pašto programa, gebėti taikyti informacines technologijas savo darbe.

3. Teisės aktų nustatyta tvarka mokytoją skiria pareigoms ir atleidžia iš pareigų, sudaro rašytinę darbo sutartį, skatina už gerą darbą ir skiria drausmines nuobaudas už darbo drausmės pažeidimus gimnazijos direktorius.

4. Mokytoju gali dirbti tik asmuo teisės akto nustatyta tvarka pasitikrinęs sveikatą, įgijęs žinių higienos ir pirmosios pagalbos teikimo klausimais, bei turintis sveikatos žinių atestavimo pažymėjimus.

5. Mokytojas dirba vadovaudamasis Lietuvos Respublikos švietimo įstatymu, Lietuvos Respublikos darbo kodeksu, Vaiko teisių konvencija, Lietuvos Respublikos Vyriausybės nutarimais, reglamentuojančiais švietimą, Lietuvos Respublikos švietimo ir mokslo ministerijos teisės aktais, Radviliškio r. Šiaulėnų Marcelino Šikšnio gimnazijos nuostatais, šiais nuostatais, gimnazijos direktoriaus įsakymais.

6. Dirbdamas mokytojas privalo laikytis nustatytos darbo tvarkos, kurią reglamentuoja gimnazijos vidaus tvarkos taisyklės.

 7. Mokytojas turi būti susipažinęs su saugos darbe, priešgaisrinės saugos, elektrosaugos, saugaus eismo, gamtosaugos reikalavimais ir juos vykdyti.

 8. Mokytojas, dirbantis pagal pagrindinio ar vidurinio ugdymo programas, privalo atlikti klasės auklėtojo pareigas, jeigu jam šios pareigos yra skiriamos.

 9. Mokytojas yra pavaldus gimnazijos direktoriui ir jo pavaduotojams ugdymui.

**II. PAGRINDINIAI MOKYTOJO VEIKLOS TIKSLAI**

 10. Atsižvelgiant į mokinio individualius gebėjimus, patirtį, įgytas žinias ir ugdymosi poreikius, sudaryti kiekvienam mokiniui galimybes individualizuojant ir diferencijuojant ugdymą, puoselėti jo demokratines ir vertybines pilietines nuostatas, pažintinius ir komunikacinius gebėjimus, bendrąsias ir dalykines kompetencijas, gebėjimą savarankiškai kurti savo gyvenimą, planuoti karjerą, padėti įgyti profesijos planavimo pagrindų.

**III. MOKYTOJO TEISĖS**

11. Siūlyti savo individualias programas; pasirinkti pedagoginės veiklos būdus ir formas.

12. Ne mažiau kaip 5 dienas per metus dalyvauti kvalifikacijos tobulinimo renginiuose.

13. Būti atestuotam ir įgyti kvalifikacinę kategoriją švietimo ir mokslo ministro nustatyta tvarka.

14. Dirbti savitarpio pagarba grįstoje, psichologiškai, dvasiškai ir fiziškai saugioje aplinkoje, turėti higienos reikalavimus atitinkančią ir tinkamai aprūpintą darbo vietą.

15. Dalyvauti gimnazijos savivaldoje.

16. Nustatyti mokinių sėdėjimo vietą pamokoje, esant būtinybei, ją keisti.

17. Taikyti vieną iš poveikio priemonių, numatytų Mokinio elgesio taisyklėse, mokiniui pamokos metu tyčia trukdančiam dirbti mokytojui ar kitiems mokiniams. Esant reikalui po pamokos ar užsiėmimo apie netinkamą atskirų mokinių elgesį pranešti klasės auklėtojui ar socialiniam pedagogui.

18. Siūlyti gimnazijos direktoriui kreiptis į savivaldybės administracijos direktorių dėl minimalios ar vidutinės priežiūros priemonės vaikui skyrimo, taip pat siūlyti gimnazijos direktoriui už gimnazijos darbo tvarkos taisyklių ir mokinio elgesio normų pažeidimus skirti vaikui drausmines auklėjamojo poveikio priemones, nurodytas Lietuvos Respublikos vaiko teisių apsaugos pagrindų įstatyme. Siūlymai turi būti motyvuoti ir gimnazijos direktoriui pateikiami raštu.

19. Siūlyti gimnazijos direktoriui skirti skatinimo priemones mokiniui už jo pasiekimus, kūrybiškumą, mokymąsi, dalyvavimą visuomeninėje veikloje ir kt.

20. Rengti ir siūlyti neformaliojo švietimo programas.

21. Dalyvauti profesinių sąjungų ir asociacijų veikloje.

22. Teikti siūlymų ekspertams/vertinimo komisijai vertinant gimnazijos vadovų ir kolegų vadybinę ir pedagoginę veiklą.

23. Teikti gimnazijoje atsakingiems asmenims siūlymų dėl gimnazijos, vaiko gerovės komisijos veiklos tobulinimo, ugdymo planų sudarymo, ugdymo proceso organizavimo gerinimo, ugdymo programų pritaikymo specialiųjų ugdymosi poreikių turintiems mokiniams, pamokų krūvio mokytojams skirstymo, mokytojų ir švietimo pagalbos specialistų pagalbos teikimo ir bendradarbiavimo gerinimo, ugdymo aplinkos pritaikymo ir aprūpinimo reikiamomis mokymo ir techninės pagalbos priemonėmis, atsižvelgiant į visų mokinių ugdymosi poreikius, ūkinės finansinės veiklos organizavimo, vaiko minimalios priežiūros priemonių įgyvendinimo veiksmingumą ir kita.

24. Naudotis kitomis įstatymų ir kitų teisės aktų nustatytomis teisėmis.

**IV. MOKYTOJO PAREIGOS**

 25. Mokytojas privalo:

25.1. užtikrinti ugdomų mokinių saugumą, geros kokybės ugdymą;

25.2. ugdyti tvirtas mokinių dorovės, pilietines, tautines ir patriotines nuostatas, pagarbą tėvams, savo kultūrinei tapatybei, laiduoti mokinių asmenybės galių plėtotę, suprantamai ir aiškiai, taisyklinga lietuvių kalba perteikti ugdymo turinį, išskyrus užsienio kalbų pamokas;

25.3. kruopščiai ir sistemingai ruoštis pamokoms ar kitų formų ugdymo užsiėmimams ir jas (juos) tinkamai organizuoti, užtikrinti reikiamą mokinių drausmę ir tvarką pamokų ar kitų ugdymo renginių metu, saugoti ir tausoti mokyklos turtą, jį naudoti tik pagal paskirtį;

25.4. planuoti dalyko ugdymo turinį atsižvelgiant į mokinių ugdymosi poreikių įvairovę ir laikantis gimnazijoje nustatytos tvarkos; neformaliojo ugdymo programas ir mokomojo dalyko ilgalaikius planus pateikti tvirtinti gimnazijos administracijai iki datų, kurios nurodytos Ugdymo turinio planavimo tvarkoje, užtikrinti neformaliojo ugdymo programų ar dalykų ilgalaikių planų vykdymą;

25.5. laikantis Ugdymo plano reikalavimų integruoti į dalyko ugdymo turinį pagal galimybes šias programas: sveikatos ugdymo, ugdymo karjerai, etninės kultūros, alkoholio, tabako ir kitų psichiką veikiančių medžiagų vartojimo prevencijos, žmogaus saugos (tik 1-4 ir III gimnazinėje klasėse), rengimo šeimai ir lytiškumo ugdymo programą (tik I-IV gimnazinėse klasėse).

25.6. rengti pasirenkamųjų dalykų ir dalykų modulių, modulines programas, nesant švietimo ir mokslo ministro patvirtintųjų;

25.7. ugdyti remdamasis mokinių gebėjimais ir polinkiais, stiprinti mokymosi motyvaciją ir pasitikėjimą savo gebėjimais, suteikti pagalbą mokiniams, turintiems ugdymosi, mokymosi sunkumų ir specialiųjų ugdymosi poreikių, pritaikyti jiems dalyko programos turinį ir metodus, esant poreikiui konsultuoti mokinius, teikti reikiamą mokymosi pagalbą;

25.8. nešališkai vertinti mokinių mokymosi pasiekimus ir nuolat juos informuoti apie mokymosi pažangą;

25.9. gimnazijos nustatyta tvarka informuoti tėvus (globėjus, rūpintojus) apie jų vaiko būklę, ugdymo ir ugdymosi poreikius, pažangą;

25.10. bendradarbiauti su kolegomis, abipusiu sutarimu stebėti kitų gimnazijos mokytojų darbą, geranoriškai dalintis darbo patirtimi, drauge su kitais mokytojais, švietimo pagalbos specialistais, mokinio tėvais (globėjais, rūpintojais) siekti mokymo tikslų;

25.11. gerbti mokinį kaip asmenį, nepažeisti jo teisių ir teisėtų interesų. Užtikrinti, kad ugdymo proceso metu nevyktų patyčios;

25.12. kruopščiai ir laiku vykdyti visus Elektroninio dienyno tvarkymo nuostatų reikalavimus, laikantis raštvedybos reikalavimų tvarkyti mokinių ugdomosios veiklos ir kitus apskaitos dokumentus, gimnazijos administracijos reikalaujamą informaciją apie ugdymo rezultatus ar kt. pateikti laiku ir kokybiškai parengtą;

25.13. planuoti dalyko kontrolinius darbus, elektroniniame dienyne užpildyti kontrolinių darbų grafiką, derinant kontrolinių darbų datas su kolegomis užtikrinti, kad mokiniai per dieną rašytų ne daugiau kaip vieną kontrolinį darbą;

25.14. mokyti mokinį namie, jeigu jam paskirtas toks mokymasis;

25.15. reguliariai organizuoti dalykinius popamokinius renginius; ruošti mokinius dalykinėms olimpiadoms, konkursams, varžyboms ir kitiems gimnazijos ar rajono lygmens renginiams, skatinti mokinius šiuose renginiuose dalyvauti;

25.16. sužinojus, pastebėjus ar įtarus mokinį esant apsvaigus nuo alkoholio, tabako ar kitų psichiką veikiančių medžiagų, mokinio atžvilgiu taikomą smurtą ar įvairaus pobūdžio išnaudojimą, nedelsiant imtis tinkamų veiksmų ir prevencinių priemonių, apie tai informuoti gimnazijos direktorių, o jei jis išvykęs, direktoriaus pavaduotoją ugdymui arba direktorių pavaduojantį asmenį ir socialinį pedagogą;

25.17. pamačius nelaimingą atsitikimą ar apie jį sužinojus, nedelsiant suteikti pirmąją pagalbą nukentėjusiajam ir pranešti apie įvykį gimnazijos direktoriui, o jeigu jo nėra direktoriaus pavaduotojui ar direktorių pavaduojančiam asmeniui ir nukentėjusių mokinių klasių auklėtojams;

25.18. pritaikęs poveikio priemonę, numatytą rekomendacijose „Dėl poveikio priemonių taikymo netinkamai besielgiantiems mokiniams, tuoj pat po pamokos ar renginio privalo apie tai pranešti gimnazijos direktoriui, jam nesant direktoriaus pavaduotojui ugdymui ar direktorių pavaduojančiam asmeniui ir klasės auklėtojui;

25.19. direktoriaus pavedimu dalyvauti brandos egzaminų, įskaitų ir pagrindinio ugdymo pasiekimų patikrinimo vykdymo, vertinimo ar apeliacinėse komisijose, vykdyti standartizuotus testus, taisyti šių testų darbus;

25.20. dalyvauti mokytojų tarybos posėdžiuose, pedagogų susirinkimuose, pasitarimuose, metodinių grupių veikloje, gimnazijos mokinių tėvų susirinkimuose, klasių tėvų susirinkimuose (jei yra kviečiamas), vaiko gerovės komisijos posėdžiuose, jei svarstomi mokinių, kuriuos moko mokytojas, ugdymosi rezultatai ar elgesys ir mokytojas yra kviečiamas;

25.21. dalyvauti gimnazijos direktoriaus sudarytų darbo grupių, komisijų, tarybų veikloje;

25.22. tobulinti kvalifikaciją;

25.23. pagal grafiką budėti gimnazijoje pertraukų ar renginių metu;

25.24. ekstremalių situacijų (gaisro ar kt.) atvejais evakuoti mokinius iš patalpos, kurioje dirbo, į saugią aplinką.

25.25. baigęs darbą, prieš išeidamas iš patalpos, mokytojas turi patikrinti:

25.25.1. ar neliko neuždarytų langų ir esant reikalui juos uždaryti;

25.25.2. ar nebėga vanduo iš vandens čiaupų ir esant reikalui juos užsukti;

25.25.3. ar neliko įjungtas elektros apšvietimas ar elektros prietaisai ir esant reikalui juos išjungti;

25.26. išeidamas iš patalpos mokytojas, jei patalpose neliko žmonių, jas užrakina;

25.27. pastebėjęs vandentiekio, šildymo sistemos, elektros gedimus, gimnazijos turto (baldų, santechnikos įrenginių ar kita) sugadinimo ar sunaikinimo atvejus mokytojas apie tai nedelsdamas privalo pranešti direktoriaus pavaduotojai ūkio reikalams;

 25.28. vykdyti kitas teisės aktuose nustatytas ar direktoriaus įsakymu priskirtas funkcijas, atlikti kitus gimnazijos direktoriaus vienkartinio ar nenuolatinio pobūdžio pavedimus.

**V. MOKYTOJO ATSAKOMYBĖ**

26. Mokytojas atsako:

26.1. už savo pareigų, nustatytų šiuose pareiginiuose nuostatuose, netinkamą vykdymą ar nevykdymą, pagal galiojantį Lietuvos Respublikos darbo kodeksą;

26.2. už įstatymų pažeidimus, padarytus vykdant savo veiklą, pagal galiojančius Lietuvos Respublikos administracinių pažeidimų, baudžiamąjį bei civilinį kodeksus;

26.3. už padarytą materialinę žalą gimnazijai pagal galiojančius Lietuvos Respublikos darbo bei civilinį kodeksus.

\_\_\_\_\_\_\_\_\_\_\_\_\_\_\_\_\_\_\_\_